Топ (шахмат)
Топът (или още Турът) в шахмата е фигура, която се движи (и взема фигурите на противника) по хоризонталите и вертикалите. Печатното изображение на топа в шахматната литература наподобява обсадна кула. Максималният брой полета, на които може да отиде топът, ако на пътя му няма други фигури, е точно 14, независимо от мястото му на дъската. Топът не може да прескача нито свои, нито противникови фигури. Всеки играч започва играта с по два топа, разположени както следва: белите топове на а1 и h1, а черните – на a8 и h8. Топът участва в рокадата. В българската шахматна нотация се обозначават с буквата „Т“. В общоприетата международна шахматна нотация се обозначава с буквата „R“ (от английски Rook). Топът спада към тежките фигури. Той е втората по сила фигура след дамата. По отношение стойността на сравнителната сила на фигурите топът е равен на 5 пешки.

В шатрандж, предшественика на шаха, еквивалентната фигура на топа е рух (колесница).

Източници 

Шахматни фигури